
1. Անհրաժեշտությունը, ընթացիկ իրավիճակը և խնդիրները 
	Դիլիջանի ուսումնական կենտրոնի համալիրի (ներկայիս՝ «Մոնթե Մելքոնյանի անվան ռազմամարզական վարժարան») տարածքում առկա շենքերի, շինությունների իրավական կարգավիճակի հստակեցման, գործող օրենսդրության համաձայն դրանց ձևակերպման գործընթացը կանոնակարգելու, ինչպես նաև գույքը ՀՀ պետական եկամուտների կոմիտեի (այսուհետ՝ Կոմիտե) հաշվեկշռում ամբողջությամբ հաշվառելու նպատակով առաջացել է համալիրի կողմից փաստացի զբաղեցված հողատարածքների իրավական պատկանելության հստակեցման հրատապ անհրաժեշտություն։
Համալիրի տարածքի փաստացի չափագրման արդյունքում պարզվել է, որ համալիրի կենսագործունեության, սպասարկման և զարգացման համար օգտագործվող տարածքի մի մասը դուրս է եկել Կոմիտեին ամրացված սկզբնական հողամասերի սահմաններից և փաստացի զբաղեցրել է Հայաստանի Հանրապետության սեփականությունը հանդիսացող, Հայաստանի Հանրապետության Տավուշի մարզի Դիլիջան համայնքի վարչական սահմաններում գտնվող, հատուկ պահպանվող տարածքների նպատակային նշանակության, բնապահպանական գործառնական նշանակության և Հայաստանի Հանրապետության շրջակա միջավայրի նախարարության «Դիլիջան» ազգային պարկ» պետական ոչ առևտրային կազմակերպությանն ամրացված հողամասեր (այդ թվում՝ նաև Դիլիջան համայնքին պատկանող հողամասեր)։
Նշված հարակից հողամասերը և դրանց վրա առկա շինությունները, ենթակառուցվածքներն ու սպասարկման տարածքները տարիներ շարունակ փաստացի տնօրինվում, օգտագործվում և հանդիսանում են համալիրի անբաժանելի մասը՝ ապահովելով դրա բնականոն կենսագործունեությունը։ Սակայն իրավական ձևակերպումների և իրավունքի պետական գրանցումների բացակայության պատճառով առաջանում են բազմաթիվ իրավական, տեխնիկական և կազմակերպչական խնդիրներ, ինչի հետևանքով Կոմիտեն հնարավորություն չունի նշված գույքը սահմանված կարգով ներառել իր հաշվեկշռում, ինչպես նաև իրականացնել դրանց իրավական կարգավիճակի հստակեցմանն ուղղված անհրաժեշտ ընթացակարգերը։
Գործող օրենսդրական իրավակարգավորումների համաձայն՝ փաստացի առկա գույքի ամբողջական հաշվառման և իրավական ձևակերպումների գործընթացն ավարտին հասցնելու համար պարտադիր նախապայման է հանդիսանում դրանցով զբաղեցված հողամասերի նկատմամբ ՀՀ պետական եկամուտների կոմիտեի իրավունքների առկայությունը։ Քանի դեռ տվյալ հողատարածքները սահմանված կարգով ամրացված չեն Կոմիտեին, հնարավոր չէ իրականացնել գույքային փաթեթի ամբողջականացումը։
Միաժամանակ, հաշվի առնելով «Դիլիջան» ազգային պարկի բնապահպանական նշանակությունը և բնության հատուկ պահպանվող տարածքների համակարգի տարածքային ամբողջականության պահպանման անհրաժեշտությունը, նախագծով նախատեսվում է ստեղծել նաև համապատասխան իրավական երաշխիք, համաձայն որի՝ սույն որոշմամբ «Դիլիջան» ազգային պարկ» պետական ոչ առևտրային կազմակերպությունից հետ վերցվող հողամասերի վերջնական մակերեսների ճշտումից հետո պետք է նախաձեռնվի Դիլիջան համայնքի վարչական սահմաններում գտնվող՝ պետական սեփականություն հանդիսացող, առնվազն համարժեք ընդհանուր մակերեսով և ազգային պարկի պահպանության նպատակներին համապատասխան բնապահպանական արժեք ունեցող այլ հողամասերի ընտրության և «Դիլիջան» ազգային պարկի տարածքում ներառման գործընթացը։
Նախագծով նախատեսվող հողամասերի՝ «Դիլիջան» ազգային պարկ» պետական ոչ առևտրային կազմակերպությունից հետ վերցնելու և Հայաստանի Հանրապետության պետական եկամուտների կոմիտեին ամրացվելու է «Դիլիջան» ազգային պարկի սահմանների վերանայման գործընթացով։
Մասնավորապես, «Դիլիջան» ազգային պարկի տարածքի սահմանների և գործառնական գոտիների վերանայման շրջանակներում իրականացվող աշխատանքների արդյունքում նախատեսվում է վերանայել ազգային պարկի սահմանները՝ հաշվի առնելով տարածքների փաստացի բնապահպանական նշանակությունը, դրանց գործառնական առանձնահատկությունները, առկա հողօգտագործման իրավիճակը, ինչպես նաև տարածքների նկատմամբ սահմանված հատուկ պահպանության ռեժիմների նպատակահարմարությունը։
Նշված գործընթացի արդյունքում Նախագծով նախատեսվող հողամասերը «Դիլիջան» ազգային պարկի վերանայված սահմաններում չեն ներառվելու և հետևաբար, դրանց նկատմամբ «Բնության հատուկ պահպանվող տարածքների մասին» օրենքով և «Դիլիջան» ազգային պարկի կանոնադրությամբ սահմանված հատուկ պահպանության ռեժիմը տվյալ հողամասերի նկատմամբ այլևս կիրառելի չի լինելու։
Միաժամանակ, հաշվի առնելով ՀՀ հողային օրենսգրքի 19-րդ հոդվածով և «Բնության հատուկ պահպանվող տարածքների մասին» օրենքի 5-րդ հոդվածով սահմանված պահանջները՝ հողամասերի նկատմամբ իրավունքի փոփոխությունը նախատեսվում է իրականացնել ազգային պարկի սահմանների համապատասխան փոփոխության իրավական գործընթացից հետո կամ դրա հետ միաժամանակ։
Հետևաբար, նախագծով նախատեսվող հողամասերի նկատմամբ իրավունքի փոփոխությունը պայմանավորված է «Դիլիջան» ազգային պարկի տարածքի սահմանների վերանայման արդյունքներով և նպատակ ունի հողամասերի իրավական կարգավիճակը համապատասխանեցնել վերանայված սահմաններին և դրանց փաստացի գործառնական նշանակությանը։
Այս համատեքստում «Դիլիջան» ազգային պարկ» ՊՈԱԿ-ից հողամասերի հետ վերցնելը հիմնավորվում է ազգային պարկի սահմանների վերանայման արդյունքում դրանց՝ ազգային պարկի տարածքից դուրս մնալու հանգամանքով և ինքնին չի ենթադրում ազգային պարկի տարածքում պահպանության հատուկ ռեժիմի փոփոխություն։ Հողամասերը ազգային պարկի վերանայված սահմաններից դուրս գտնվելու հանգամանքը իրավական հիմք կհանդիսանա դրանց հետագա կառավարման և օգտագործման իրավասությունը համապատասխան պետական մարմնին վերապահելու համար։
Մասնավորապես՝ նշված հողամասերը «Դիլիջան» ազգային պարկի վերանայված սահմաններում չեն ներառվելու և դրանց նկատմամբ «Բնության հատուկ պահպանվող տարածքների մասին» օրենքով և «Դիլիջան» ազգային պարկի կանոնադրությամբ սահմանված՝ ազգային պարկի բնական էկոհամակարգերի, լանդշաֆտային և կենսաբանական բազմազանության պահպանության, վերականգնման և այլ հատուկ ռեժիմների պահանջները չեն կիրառվելու։
Հետևաբար, տվյալ հողամասերը ՊԵԿ-ին ամրացնելուց հետո ՊԵԿ-ի կողմից «Դիլիջան» ազգային պարկի համար օրենքով սահմանված պահպանության և կառավարման գործառույթների իրականացում չի նախատեսվում և անհրաժեշտություն չի առաջանում, քանի որ հողամասերը սահմանների վերանայման արդյունքում այլևս չեն հանդիսանալու ազգային պարկի տարածքի մաս։
Միաժամանակ, մինչև «Դիլիջան» ազգային պարկի սահմանների վերանայման գործընթացի իրավական ձևակերպումը և համապատասխան իրավական ակտերի ուժի մեջ մտնելը, տվյալ հողամասերի նկատմամբ շարունակում են կիրառվել դրանց գործող իրավական կարգավիճակից բխող պահանջները։ Մասնավորապես, պահպանվում են հողային օրենսգրքի 19-րդ հոդվածով սահմանված՝ հատուկ պահպանվող տարածքների հողերի նկատմամբ կիրառվող դրույթները, այդ թվում՝ դրանց գործառնական նշանակությանը և սահմանված իրավական ռեժիմին հակասող գործունեության անթույլատրելիության վերաբերյալ պահանջները։
Հետևաբար, մինչև սահմանների վերանայման արդյունքում տվյալ հողամասերի՝ «Դիլիջան» ազգային պարկի տարածքից իրավական կարգով դուրս մնալը և դրանց գործառնական նշանակության համապատասխան փոփոխությունը, դրանց օգտագործումը պետք է իրականացվի գործող իրավական ռեժիմին համապատասխան և չի կարող հանգեցնել հատուկ պահպանվող տարածքների հողերի նկատմամբ ՀՀ հողային օրենսգրքի 19-րդ հոդվածով սահմանված պահպանության և օգտագործման պահանջների խախտման։
Այս մոտեցումը հնարավորություն է տալիս միաժամանակ ապահովելու ձևավորված հողօգտագործման հարաբերությունների իրավական կանոնակարգումը և բացառելու բնության հատուկ պահպանվող տարածքների համակարգի բնապահպանական շահերի անհարկի նվազեցումը։ Ուստի նախագծի ընդունման անհրաժեշտությունը պայմանավորված է առկա փաստացի հողօգտագործման և գույքային հարաբերությունները գործող օրենսդրությանը համապատասխանեցնելու, պետական գույքի կառավարման հստակ իրավական հիմքեր ձևավորելու, ինչպես նաև «Դիլիջան» ազգային պարկի տարածքային և բնապահպանական շահերի շարունակական պաշտպանությունն ապահովելու անհրաժեշտությամբ։
Ելնելով վերոգրյալից և հաշվի առնելով խնդրի կարևորությունը՝  նպատակահարմար է ՀՀ կառավարության համապատասխան որոշմամբ սահմանված կարգով տվյալ հողամասերն ամրացնել ՀՀ պետական եկամուտների կոմիտեին։ Հողամասերի ամրացումը հիմք կհանդիսանա գույքի՝ Կոմիտեի հաշվեկշռում սահմանված կարգով հաշվառման, ինչպես նաև տարածքում առկա բոլոր շինությունների և ենթակառուցվածքների իրավական ձևակերպումների ընթացակարգերն ամբողջականացնելու և իրավունքների պետական գրանցում ստանալու համար։ ՀՀ պետական եկամուտների կոմիտեին տվյալ հողամասերի ամրացումից հետո կիրականացվի դրանց գործառնական նշանակության փոփոխություն՝ բնապահպանականից հանգստի համար նախատեսվածի, որի համար իրականացվել են համապտասխան նախապատրաստական աշխատանքները։ Հետևաբար, կկարգավորվի նաև Հայաստանի Հանրապետության կառավարության 2002 թվականի մայիսի 11-ի N 920-Ն որոշմամբ հաստատված «Դիլիջան» ազգային պարկի կանոնադրությամբ նախատեսված դրույթների պահպանման հարցը ՀՀ պետական եկամուտների կոմիտեին տվյալ հողամասերի ամրացումից հետո։ 

2․ Կարգավորման նպատակը և բնույթը
Նախագծի նպատակն է դեռևս Կոմիտեի հաշվեկշռում գտնվող և Դիլիջանի ուսումնական կենտրոնի համալիրի կողմից փաստացի օգտագործվող, ինչպես նաև  Կոմիտեին չամրացված հողամասերի իրավական կարգավիճակի հստակեցումը և սահմանված կարգով Կոմիտեին ամրացումը։ 
Միաժամանակ, նախագծով նախատեսվում է Հայաստանի Հանրապետության շրջակա միջավայրի նախարարությանը՝ Հայաստանի Հանրապետության տարածքային կառավարման և ենթակառուցվածքների նախարարության հետ համատեղ, հանձնարարել հետ վերցվող հողամասերի վերջնական ընդհանուր մակերեսի ճշտումից հետո Դիլիջիան համայնքի վարչական սահմաններում ընտրել պետական սեփականություն հանդիսացող՝ ոչ պակաս ընդհանուր մակերեսով և «Դիլիջան» ազգային պարկի պահպանության նպատակներին, բնապահպանական արժեքին և տարածքային կապակցվածության ապահովման պահանջներին համապատասխանող հողամաս կամ հողամասեր։
Ընտրության և համապատասխան ուսումնասիրությունների արդյունքներով նախատեսվում է մշակել և սահմանված կարգով Հայաստանի Հանրապետության կառավարության քննարկմանը ներկայացնել առանձին որոշման նախագիծ՝ ընտրված հողամասերը «Դիլիջան» ազգային պարկի տարածքում ներառելու, անհրաժեշտության դեպքում դրանց նպատակային և գործառնական նշանակությունները համապատասխանեցնելու, ազգային պարկի սահմաններում համապատասխան փոփոխություններ կատարելու և հողամասերը «Դիլիջան» ազգային պարկ» պետական ոչ առևտրային կազմակերպությանն ամրացնելու վերաբերյալ։

3․ Նախագծի մշակման գործընթացում ներգրավված ինստիտուտները և անձիք  
Սույն որոշման նախագիծը մշակվել է Հայաստանի Հանրապետության պետական եկամուտների կոմիտեի կողմից: 




4․ Ակնկալվող արդյունքը
Նախագծի ընդունման արդյունքում ակնկալվում է՝
1)	իրավական առումով կանոնակարգել «Մոնթե Մելքոնյան» կրթահամալիրի ձևավորված տարածքային համալիրում գտնվող՝ «Դիլիջան» ազգային պարկ» պետական ոչ առևտրային կազմակերպությանն ամրացված հողամասերի համապատասխան հատվածների գույքային կարգավիճակը,
2)	ապահովել կրթահամալիրի գործունեության և ազգային պարկի տարածքների պահպանության ու օգտագործման իրավական ռեժիմների առավել հստակ տարածքային տարանջատումը,
3)	ստեղծել հողամասերի սահմանների և մակերեսների ճշգրտման ու դրանց նկատմամբ գույքային իրավունքների պատշաճ ձևակերպման իրավական հիմք,
4)	ապահովել, որ հետ վերցվող հողամասերի վերջնական ընդհանուր մակերեսի ճշտումից հետո նախաձեռնվի Դիլիջան համայնքի վարչական սահմաններում պետական սեփականություն հանդիսացող՝ առնվազն համարժեք մակերեսով և բնապահպանական համապատասխան արժեք ունեցող այլ տարածքների «Դիլիջան» ազգային պարկում ներառման գործընթացը,
5)	պահպանել պետական կրթական հաստատության բնականոն գործունեության և բնության հատուկ պահպանվող տարածքների արդյունավետ կառավարման միջև անհրաժեշտ հավասարակշռությունը։
Արդյունքում ակնկալվում է ձևավորել իրավականորեն հստակ և բնապահպանական տեսանկյունից հավասարակշռված լուծում, որը, կարգավորելով տարիների ընթացքում ձևավորված փաստացի իրավիճակը, միաժամանակ չի հանգեցնի «Դիլիջան» ազգային պարկի բնապահպանական շահերի անհամաչափ նվազեցման։

[bookmark: _Hlk192170106]5․ Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները
Նախագծի ընդունմամբ լրացուցիչ ֆինանսական միջոցների անհրաժեշտություն չի առաջանում, և պետական բյուջեի եկամուտների ու ծախսերի ուղղակի փոփոխություն չի նախատեսվում։

6․ Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2026-2031թթ. ծրագիր, ոլորտային և/կամ այլ ռազմավարություններ.
Նախագիծն իր կարգավորման առարկայով ուղղակիորեն պայմանավորված չէ «Հայաստանի վերափոխման ռազմավարություն 2050» փաստաթղթով նախատեսված առանձին միջոցառման կատարմամբ, սակայն համահունչ է դրանով նախատեսված պետական կառավարման արդյունավետության, պետական նշանակության կրթական համակարգի զարգացման և բնական միջավայրի պահպանության ընդհանուր նպատակներին։
Միաժամանակ նախագիծը համահունչ է Հայաստանի Հանրապետության կառավարության 2021-2026 թվականների ծրագրի՝ բնական ռեսուրսների կայուն կառավարման և շրջակա միջավայրի պահպանության ոլորտներում սահմանված առաջնահերթություններին, մասնավորապես՝ բնության հատուկ պահպանվող տարածքների կառավարման ռեժիմների և վերահսկողության մեխանիզմների արդյունավետության բարձրացման, ինչպես նաև կենսաբազմազանության պահպանության ուղղություններին։
Նախագծով նախատեսված կարգավորումը համապատասխանում է նշված նպատակներին, քանի որ առկա փաստացի հողօգտագործման հարաբերությունների իրավական կարգավորմանը զուգահեռ նախատեսվում է ապահովել «Դիլիջան» ազգային պարկից հետ վերցվող հողամասերի ընդհանուր մակերեսից ոչ պակաս մակերեսով և համապատասխան բնապահպանական արժեք ունեցող այլ պետական հողամասերի ընտրության ու ազգային պարկի տարածքում ներառման գործընթաց։

